Knysna-brande: Fopnuus wakker histerie aanBrandbestryders spook om brande in die Knysna-omgewing in bedwang te bring vroeër vandesweek. Foto: AP Photo/Ewald Stander Die Suid-Kaapse polisie het Saterdag ŉ beroep op die publiek gedoen om nié fopnuusboodskappe wat die rondte doen te versprei nie aangesien dit pogings bemoeilik om kalmte tot die rampgeteisterde Knysna-gebied te bring. Daar is onder meer twee stemboodskappe van ŉ Afrikaanse man en vrou wat wyd, veral op WhatsApp, gedeel word en deur die polisie as fopnuus bestempel is. “Gerugte word versprei dat wee mense met petrolkanne in hegtenis geneem is in verband met die brande in George en omliggende gebiede. Dit is heeltemal onwaar en ongegrond. Geen inhegtenisneming is tot dusver in dié verband gemaak nie. Dieselfde stemboodskap meld dat die twee ‘verdagtes’ betrokke was by die verwoestende brande van Knysna tot Port Elizabeth,” het kapt. Malcolm Pojie, provinsiale polisiewoordvoerder, in ŉ verklaring gesê. Daar is wel sewe mense in hegtenis geneem wat ná Woensdag se verwoestende brande in Knysna glo huise geplunder het wat ontruim was. Hulle is in besit van vermeende gesteelde goedere in hegtenis geneem, maar nie vir brandstigting nie. “Nog ŉ gerug wat lui dat voertuie wat skenkings na Knysna bring, gekaap en besteel word, is ook onwaar. Die geldigheid van die gerugte is nagegaan en is nie waar nie.” Die polisie het ŉ beroep op sosialemediagebruikers gedoen om nié dié fopnuus te versprei nie aangesien dit verdere chaos veroorsaak in ŉ situasie waar hulpbronne reeds tot sy uiterste gestrek word. “Ons het polisie- en verkeerspolisie-sigbaarheid in die gebiede verhoog om die veiligheid van alle padverbruikers en die publiek in die algemeen te verseker.” Lees meer berigte oor die Knysna-brande op Maroela Media. Die volgende stemboodskappe is glo onwaar: Lees meer berigte oor die Knysna-brande op Maroela Media.